
讘讘讗 拽诪讗 诇讟 注"讗 - 驻讬专讜砖 砖讟讬讬谞讝诇抓

砖诇讗 讬讛讗 讞讜讟讗 (讛讗讜谞住) 谞砖讻专.


讜砖讜讗诇讬诐: 讗诐 讻讚讬 诇拽谞讜住 讗转 讛讞讜讟讗, 讜谞转讘讬讛 [讜砖讬转谉 讗讜转讜] 讗转 讛拽谞住 诇注谞讬讬诐 讜诇讗 诇讻讜转讬转 讛讗谞讜住讛, 讻讚讬 砖诇讗 讬讟诪注讜 讘讛诐! 讗诪专 专讘 诪专讬: 诪砖讜诐 讚讛讜讬 [砖讛讜讗] 诪诪讜谉 砖讗讬谉 诇讜 转讜讘注讬诐, 诪讻讬讜谉 砖讗讬谞讜 诪讞讜讬讬讘 诇转转 诇注谞讬 诪住讜讬讬诐, 讬讜讻诇 讛讗讜谞住 诇讛砖转诪讟 讜诇讜诪专 砖专讜爪讛 诇转转 诇注谞讬 讗讞专, 讜诇讻谉 谞砖讗专 讘注谞讬谉 讝讛 讚讬谉 讛转讜专讛 砖讬转谉 诇讻讜转讬转 讛讗谞讜住讛, 讻讚讬 砖诇讗 讬讛讗 讞讜讟讗 谞砖讻专.


讗 诪砖谞讛 砖讜专 砖诇 驻拽讞 (讗讚诐 讘专讚注转) 砖谞讙讞 砖讜专 砖诇 讞专砖 讗讜 砖诇 砖讜讟讛 讜讻谉 砖诇 拽讟谉 砖讻诇 讗诇讛 讗讬谞诐 谞讞砖讘讬诐 讘谞讬 讚注转 鈥� 讛专讬 讝讛 讞讬讬讘 讘谞讝拽讬谉. 讜讗讬诇讜 砖讜专 砖诇 讞专砖 砖讜讟讛 讜拽讟谉 砖谞讙讞 砖讜专 砖诇 驻拽讞 鈥� 讛专讬 讝讛 驻讟讜专.


砖讜专 砖诇 讞专砖 砖讜讟讛 讜拽讟谉 砖谞讙讞 鈥� 讘讬转 讚讬谉 诪注诪讬讚讬谉 诇讛谉 讗驻讜讟专讜驻讜住, 讜诪注讬讚讬谉 诇讛谉 注诇 讛砖讜专 砖谞讙讞 讘驻谞讬 讗驻讜讟专讜驻讜住 注讚 砖谞注砖讛 讛砖讜专 诪讜注讚, 砖讛讜讗 谞讞砖讘 讻讘注诇讬诐 诇注谞讬谉 "讜讛讜注讚 讘讘注诇讬讜".


 讗诐 诇讗讞专 砖谞注砖讛 讛砖讜专 诪讜注讚 讘讗讜驻谉 讝讛, 谞转驻拽讞 讛讞专砖, 讗讜 谞砖转驻讛 讛砖讜讟讛 讜讻谉 讗诐 讛讙讚讬诇 讛拽讟谉 鈥� 讞讝专 讛砖讜专 诇转诪讜转讜, 讗诇讜 讚讘专讬 专' 诪讗讬专, 砖诇讚注转讜 诇讗 讛讜注讚 讛砖讜专 讗诇讗 诇驻讬 砖注讛 讘注讜讚讜 讘专砖讜转 讛讗驻讜讟专讜驻讜住. 专' 讬讜住讬 讗讜诪专: 诇讗 讻谉, 讗诇讗 讛专讬 讛讜讗 讘讞讝拽转讜 砖讜专 诪讜注讚 诇谞讙讜讞.


 讜讛诇讻讛 讗讞专转: 砖讜专 讛讗爪讟讚讬谉 砖讛讜讗 诪诇讜诪讚 诇讛讬诇讞诐 讘讝讬专讛, 讗诐 谞讙讞 讜讛专讙 讗讚诐 鈥� 讗讬谞讜 讞讬讬讘 诪讬转讛, 砖谞讗诪专: "讜 讻讬 讬讙讞 砖讜专 讗转 讗讬砖" (砖诪讜转 讻状讗:讻状讞) 讜诪诇砖讜谉 讝讛 诪砖诪注: 讜诇讗 砖讬讙讬讞讜讛讜 (讬讙专诪讜 诇讜 诇谞讙讜讞), 讜诇讻谉 砖讜专 讛讗爪讟讚讬谉 砖诪诇诪讚讬诐 讗讜转讜 诇谞讙讜讞 鈥� 驻讟讜专.


讘 讙诪专讗 讜砖讜讗诇讬诐: 讛讗 讙讜驻讗 拽砖讬讗 [诪砖谞转谞讜 讝讜 注爪诪讛 拽砖讛] 诪转讜讻讛. 讗诪专转 [讗讜诪专 讗转讛] 讘转讞讬诇讛: 砖讜专 砖诇 讞专砖 砖讜讟讛 讜拽讟谉 砖谞讙讞 砖讜专 砖诇 驻拽讞 鈥� 驻讟讜专. 讗诇诪讗 [诪讻讗谉] 砖讗讬谉 诪注诪讬讚讬谉 讗驻讜讟专讜驻讜住 诇砖讜专 转诐 砖诇 讞专砖 砖讜讟讛 讜拽讟谉, 注诇 诪谞转 诇讙讘讜转 诪讙讜驻讜 砖诇 讛砖讜专 讛诪讝讬拽 讗转 谞讝拽讜. 讜讗讜诇诐 讗讬诪讗 住讬驻讗 [讗诪讜专 讗转 住讜驻讛, 讛诪砖讻讛] 砖诇 讛诪砖谞讛: 砖讜专 砖诇 讞专砖 砖讜讟讛 讜拽讟谉 砖谞讙讞 鈥� 讘讬转 讚讬谉 诪注诪讬讚讬谉 诇讛诐 讗驻讜讟专讜驻讜住, 讜诪注讬讚讬谉 诇讛诐 讘驻谞讬 讗驻讜讟专讜驻讜住.  讗诇诪讗 [诪讻讗谉] 砖诪注诪讬讚讬谉 诇讛诐 讗驻讜讟专讜驻讜住 诇砖讜专 转诐 砖诇讛诐 砖谞讙讞 讻讚讬 诇讙讘讜转 诪讙讜驻讜!


讗诪专 专讘讗: 讛讻讬 拽转谞讬 [讻讱 砖谞讛], 讻讱 讬砖 诇讛讘讬谉 讗转 讛诪砖谞讛: 讗讬谉 诪注诪讬讚讬诐 讗驻讜讟专讜驻讜住 诇砖讜专 转诐 诇讙讘讜转 诪讙讜驻讜. 讜讗诐 讛讜讞讝拽讜 砖讜讜专讬诐 讗诇讛 谞讙讞谞讬谉, 讜诇讗 拽专讛 讛讚讘专 讘讗讜驻谉 讞讚 驻注诪讬 鈥� 诪注诪讬讚讬谉 诇讛诐 讗驻讜讟专讜驻讜住 讜诪注讬讚讬谉 诇讛谉 讘驻谞讬 讗驻讜讟专讜驻讜住 讜诪砖讜讬谞谉 诇讛讜 [讜注讜砖讬诐 讗讜转诐] 注诇 讬讚讬 讻讱 诪讜注讚, 讚讻讬 讛讚专 讜谞讙讞 [砖讻讗砖专 讬讞讝讜专 讜讬讙讞] 讬讛讬讛 讞讬讬讘 诇砖诇诐 [砖讬砖诇诐] 诪注诇讬讬讛 (诪谉 讛诪讜讘讞专 砖讘谞讻住讬 讘注诇 讛砖讜专) 讜诇讗 诪讙讜驻讜.


讙 诇注爪诐 讛注谞讬谉 砖讜讗诇讬诐: 诪注诇讬讬转 诪讗谉 [诪讬] 诪专讻讜砖讜 砖诇 诪讬 诪砖诇诐 注诇 谞讝拽讬 砖讜专 诪讜注讚 砖诇 讬转讜诪讬诐 拽讟谞讬诐? 专' 讬讜讞谞谉 讗诪专: 诪注诇讬讬转 讬转讜诪讬谉. 专' 讬讜住讬 讘专 讞谞讬谞讗 讗诪专: 诪注诇讬讬转 讗驻讜讟专讜驻讜住, 砖讛讜讗 诪砖诇诐 注讘讜专诐.


 讜砖讜讗诇讬诐:  讜诪讬 [讜讛讗诐] 讗诪专 专' 讬讜讞谞谉 讛讻讬 [讻讱]? 讜讛讗诪专 [讜讛专讬 讗诪专] 专讘 讬讛讜讚讛 讗诪专 专讘 讗住讬: 讗讬谉 谞讝拽拽讬谉 诇谞讻住讬 讬转讜诪讬谉 诇讙讘讜转 诪讛诐 讻诇 讞讜讘 砖讛讜讗, 讗诇讗 讗诐 讻谉 专讘讬转 讗讜讻诇转 讘讛谉, 砖讗诐 诇讜讜讛 讗讘讬讛诐 诪讙讜讬 讘专讘讬转, 砖讗诐 诇讗 讬驻专注讜 诇讜 诪讬讚 讬讙讚诇 讛讞讜讘 诪讗讜讚 鈥� 讗讝 讘讬转 讚讬谉 讚讜讗讙讬诐 诇砖诇诐 讗转 讛讞讜讘 诪谞讻住讬 讛讬转讜诪讬诐. 讗讘诇 讗讬谉 注讜砖讬诐 讻谉 讘讻诇 讞讜讘 讗讞专 砖注诇 讛讬转讜诪讬诐.


讜专' 讬讜讞谞谉 讗诪专: 讙讜讘讬诐 诪讛诐 讗讜 诇驻专注讜谉 砖讟专 砖讬砖 讘讜 专讘讬转, 诪砖讜诐 讛专讘讬转 讛讗讜讻诇转 讘讛诐, 讗讜 诇驻专注讜谉 讻转讜讘转 讗砖讛 诪砖讜诐 诪讝讜谞讬 [诪讝讜谞讜转], 砖讗诐 讛讬转讛 讗砖转 讗讘讬讛诐 转讜讘注转 诇拽讘诇 讗转 讻转讜讘转讛 诪谞讻住讬 讛讘注诇 砖诪转, 讜讻诇 注讜讚 讗讬谞讛 诪拽讘诇转 讻转讜讘讛 讛专讬 诪讝讜谞讜转讬讛 诪讜讟诇讬诐 注诇 讛讬讜专砖讬诐 鈥� 讘诪拽专讛 讝讛 讙讜讘讬诐 讗转 讛讻转讜讘讛 诪谞讻住讬 讛讬转讜诪讬诐, 讻讚讬 砖诇讗 讬转诪注讟讜 讘砖诇 转砖诇讜诐 讛诪讝讜谞讜转. 讜诪讻诇 诪拽讜诐 讗祝 诪讚讘专讬 专' 讬讜讞谞谉 讗诇讛 谞讜讘注 砖讘讻诇 诪拽专讛 讗讞专 讗讬谉 讙讜讘讬诐 讻诇 讞讜讘 诪谞讻住讬 讛讬转讜诪讬诐!


 讜诪转专爪讬诐:  讗讬驻讜讱 [讛驻讜讱] 讗转 讛砖讬讟讜转, 砖专' 讬讜讞谞谉 讛讜讗 砖讗诪专 砖诪砖诇诪讬诐 注讘讜专 谞讝拽讬 砖讜专 诪讜注讚 诪注诇讬讬转 讗驻讜讟专讜驻住讬谉, 讜专' 讬讜住讬 讘专 讞谞讬谞讗 讛讜讗 砖讗诪专 砖诪砖诇诪讬诐 诪注诇讬讬转 讬转讜诪讬谉.


注诇 讻讱 讗诪专 专讘讗: 诪砖讜诐 讚拽砖讬讗 [砖拽砖讛] 诇讱 讛住转讬专讛 诪讚讘专讬 专' 讬讜讞谞谉 讻讗谉 注诇 讚讘专讬 专' 讬讜讞谞谉 讘诪拽讜诐 讗讞专 诪砖讜讬转 诇讬讛 [注讜砖讛 讗转讛 讗讜转讜] 讗转 专' 讬讜住讬 讘专 讞谞讬谞讗 讟讜注讛, 砖讗转讛 诪讬讬讞住 诇讜 讚注讛 砖讗讬谞讛 诇讛诇讻讛? 讜讛讗 [讜讛专讬] 专' 讬讜住讬 讘专 讞谞讬谞讗 讚讬讬谞讗 [讚讬讬谉] 讛讜讗 讜谞讞讬转 诇注讜诪拽讬讛 讚讚讬谞讗 [讜讬讜专讚 诇注讜诪拽 讛讚讬谉]!


讗诇讗, 诇注讜诇诐 诇讗 转讬驻讜讱 [转讛驻讜讱] 讗转 讛砖讬讟讜转 讜讛砖讗专 讗讜转谉 讻驻讬 砖讛谉, 讜讗讜诇诐 讚讬谞讜 砖诇 诪讝讬拽 砖讗谞讬 [砖讜谞讛] 砖讗祝 砖专' 讬讜讞谞谉 讗讜诪专 讘讚专讱 讻诇诇 砖讗讬谉 讙讜讘讬诐 诪谉 讛讬转讜诪讬诐, 诪讻诇 诪拽讜诐 讘诪拽专讛 砖砖讜专诐 讛讝讬拽 诇讗讞专讬诐 鈥� 讙讜讘讬诐. 讜诪注转讛 诪驻专砖讬诐 讗转 讟注诪讬 讛诪讞诇讜拽转, 专' 讬讜讞谞谉 讗诪专: 讙讜讘讬诐 讗转 讛谞讝拽 诪注诇讬讬转 讬转讜诪讬诐, 讚讗讬 讗诪专转 [砖讗诐 讗讜诪专 讗转讛] 砖讙讜讘讬诐 诪注诇讬讬转 讗驻讜讟专讜驻讜住 鈥�/p>

